L-Imsieħba soċjali ltaqgħu mal-Ministru għall-Finanzi Edward Scicluna biex jiddiskutu d-dokument ta' qabel il-baġit, li din is-sena ġab it-tema ta' 'Prosperita b' Ġustizzja Soċjali'. Eżerċizzju li jsir ta' kull sena biex il-baġit finali jirrifletti x-xewqat u l-bżonnijiet tal-ispettri kollha tas-soċjeta'. Mingħajr ma żvela d-dettalji, lill-membri tal-midja, il-Ministru Edward Scicluna stqarr li l-isfidi għall-gvern, fit-tieni nofs tal-leġislatura huma ferm ikbar minn dawk tal-ewwel parti. Għaliex minkejja li l-ekonomija sejra tajba, l-aspettattivi tas-soċjeta ċivili splodew. Dan filwaqt li l-gvern irid jagħmel tajjeb għall-inġustizzji li saru minn gvernijiet preċedenti u l-wegħdiet li saru s'issa. Scicluna irrimarka kif il-mira tal-gvern hija li pajjiżna jkollu tkabbir ekonomiku sostenibbli biex sa' massimu ta' għoxrin sena oħra, l-livell t'għixien tal-Maltin ikun daqs jew saħansitra jissupera l-medja Ewropea. Minkejja li l-baġit għas-sena d-dieħla se jkompli jinvesti fl-infrastruttura tal-pajjiż u fir-riżors uman, fost oħrajn, il-Ministru għall-finanzi qal li issa wasal żmien il-moderazzjoni biex r-riżorsi Maltin ikunu kapaċi isostnu t-tkabbir ekonomiku.